……………………………………

………………………… 2021 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА**  |

**Д О К Л А Д**

от д-р Лозана Василева – заместник-министър на земеделието, храните и горите

**Относно:** Проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а, т. 2 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.(НИД на Наредба № 5 от 2015 г.).

**Причини, които налагат приемането на акта**

1. С предлаганите изменения и допълнения с проекта на НИД на Наредба № 5 от 2015 г. се цели да се уеднакви нормативната уредба на национално ниво, като се съобразят промените, настъпили в националното законодателство, и да се създаде по-голяма яснота относно прилагането на мярка 12 „Плащания по Натура 2000 и Рамковата директива за водите“. На следващо място, проектът на НИД на Наредба № 5 от 2015 г. е съобразен и с предложеното десето изменение на Програмата за развитие на селските райони за периода 2014 – 2020 г. (ПРСР 2014 – 2020 г.).

Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. (обн., ДВ, бр. 16 от 2015 г. ) (Наредба № 5 от 2015 г.) урежда подкрепата, която се отпуска годишно за хектар земеделска площ или за хектар гора, за да компенсира земеделските стопани за допълнителните разходи и пропуснатите доходи, произтичащи от неблагоприятните условия във въпросните райони, свързани с изпълнението на Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (OB L, 206 от 22 юли 1992 г.) (Директива 92/43/ЕИО) и Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици (OB L 20 от 26 януари 2010 г.) (Директива 2009/147/ЕО), транспонирани със Закона за биологичното разнообразие. Министърът на околната среда и водите със заповед обявява защитените зони по цитираните директиви. Същите се публикуват в „Държавен вестник“. До 2014 г. са обявени 119 защитени зони по Директива 2009/147/ЕО, като през следващите години е планувано да се обявяват 234 защитени зони. При издаването на Наредба № 5 от 2015 г. са съобразени всички издадени до момента заповеди на министъра на околната среда и водите. През 2020 г. са публикувани една заповед за обявяване на защитени зони по Директива 2009/147/ЕО и 36 заповеди за обявяване на защитени зони по Директива 92/43/ЕИО. С тези заповеди се въвеждат редица забрани при извършването на селскостопанска дейност, сред които премахване на характеристики на ландшафта (синори, жизнени единични и групи дървета, традиционни ивици заети с храстово-дървесна растителност сред обработваеми земи, защитни горски пояси, каменни огради и живи плетове), при ползването на земеделските земи като такива; употреба на минерални торове, както и на продукти за растителна защита и биоциди; използване на продукти за растителна защита в горското и селското стопанство; употреба на минерални торове в ливади, пасища, мери, изоставени орни земи и горски територии, както и на продукти за растителна защита и биоциди в тези територии, освен разрешените за биологично производство и при каламитет, епифитотия, епизоотия или епидемия. Тези забрани са включени на съответното систематично място и в чл. 7 от Наредба № 5 от 2015 г. Така общо забраните, за спазването на които се предвижда, земеделските стопани да получат подкрепа, се увеличават на десет на брой.

Както и до този момент, се предоставя помощ за пропуснати приходи, допълнителни разходи и спестени разходи. При пропуснатите приходи се включват пропуснатите приходи, които са в резултат на по-ниските добиви на продукция от земеделски култури на хектар поради спазване на забраните за използване на минерални торове и препарати за растителна защита.

Във връзка с извършеното предефиниране на районите с природни ограничения, различни от планинските съгласно чл. 32 от Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347 от 20 декември 2013 г.) (Регламент (ЕС) № 1305/2013) и определен обхват на райони с други специфични ограничения и предвид това, че нивата на компенсаторните плащания по всички забрани се диференцират според територията, която обхваща конкретната зона, групирани за съответния район, е извършено преизчисление на нивата на подпомагане за 119 зони за птиците и е определено компенсаторно плащане за новообявената зона.

С оглед изложеното се предвижда нов размер на компенсаторните плащания, които са оформени като ново приложение. Същите ще се предоставят по заявления за подпомагане, подадени след 2020 г. По такъв начин ще се постигне целта на мярката, а именно обезщетяване на земеделски стопани, които изпълняват селскостопанска дейност като търпят загуби от забрани в защитени зони, обявени със заповеди на министъра на околната среда и водите. Всички плащания по подадени заявления за подпомагане до 2020 г. включително следва се извършват като се съобрази досегашния ред и съответното приложение № 1 към чл. 7, ал. 4 от действащата Наредба № 5 от 2015 г.

Разпоредбите на чл. 30 от Регламент (ЕС) № 1305/2013 предвиждат, че при изчисляване на плащанията, свързани с подпомагането, държавите членки приспадат сумата, необходима за изключване на двойно финансиране на практиките, посочени в чл. 43 от Регламент (ЕС) № 1307/2013 на Европейския парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347 от 20 декември 2013 г.) (Регламент (ЕС) № 1307/2013). В тази връзка са и предвидените изменения в чл. 5 от Наредба № 5 от 2015 г. Отделно следва да се отбележи, че промяната в размера на компесаторните плащания е представена и одобрена от Комитета по наблюдение на ПРСР 2014 – 2020 г.

2. В преходните и заключителните разпоредби на НИД на Наредба № 5 от 2015 г. е предвидено изменение и допълнение и на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 – 2020 г. (обн., ДВ. бр. 16 от 2015 г.) (Наредба № 6 от 2015 г.). Измененията, касаят преди всичко две разпоредби, свързани с дефиницията на понятието „форсмажорни и изключителни обстоятелства“. Кандидатите по подмерките, посочени в чл. 1, ал. 2 от Наредба № 6 от 2015 г., подават заявление за подпомагане по реда и съгласно изискванията на Наредба № 5 от 2009 г. за условията и реда за подаване на заявления по схеми и мерки за директни плащания (обн., ДВ, бр. 22 от 2009 г.). В чл. 13 от тази наредба е уреден редът за уведомяване за форсмажорни обстоятелства, като в същия нормативен акт е дадена и дефиниция на „форсмажорни обстоятелства“.

Създава се и преходна разпоредба, която урежда приложението на чл. 7, параграф 4 от Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (OB L 437 от 28 декември 2020 г.) (Регламент (ЕС) 2020/2220). С направените промени е дадена възможност на държавите членки, които не са отпуснали прогресивно намаляващи плащания за максималната продължителност от четири години до 2020 г., да продължат тези плащания до края на 2022 г., но за не повече от общо четири години, на равнище не повече от 25 EUR на хектар. С предвиденото изменение в националното законодателство изрично се отбелязва, че преходното компенсационно плащане на хектар, допустима площ по чл. 3, ал. 3 от Наредба № 6 от 2015 г. може да се предоставя по заявления за подпомагане, подадени през кампания 2021 г. и кампания 2022 г., и може да е в размер на левовата равностойност на 25 евро.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., ограниченията за земеделските стопани, вследствие определянето на нови защитени зони в изпълнение на европейски изисквания, задълженията за изключване на двойното финансиране, както и ефективно управление на финансови средства по мерките. Част от промените целят да се осигури съответствие на текстове, включени в предложенията за десетото изменение на ПРСР 2014 – 2020 г., както и на промените, произтичащи от измененията в европейското законодателство.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието, храните и горите. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ - Разплащателна агенция.

**Очаквани резултати от прилагането на акта**

С проекта на НИД на Наредба № 5 от 2015 г. се очаква да се постигнат целите от издаването на акта и ще се осигури по-пълно прилагане на ПРСР 2014 – 2020 г. С проекта на наредба ще бъде осигурена по-голяма публичност и информираност. Земеделските стопани могат да получат адекватни компенсации за спазване на ограниченията и забраните, въведени с новите заповеди на министъра на околната среда и водите. Ще се изпълни задължението за избягване на двойното финансиране, произтичащо от европейските изисквания. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

В рамките на проведено петнадесето заседание на Комитета по наблюдение на ПРСР 2014-2020 г. е съгласувано десетото изменение и допълнение на ПРСР 2014 – 2020 г. Предварително са изпратени до членовете на Комитета за наблюдение на ПРСР 2014 – 2020 г. предложенията на Управляващия орган на ПРСР 2014 – 2020 г. Предложените за гласуване текстове бяха обсъдени с браншовите организации и заинтересованите страни, като по време на обсъжданията бе представен подробно и механизмът, по който е разработен подходът за подпомагане.

Мярка 12 „Плащания по Натура 2000 и Рамковата директива за водите“ е регламентирана на ниво право на Европейския съюз, а именно в чл. 30 от Регламент (ЕС) № 1305/2013. В тази разпоредба е предвидено, че помощта за земеделски стопани във връзка с Директива 2009/147/ЕО и Директива 92/43/ЕИО се отпуска само по отношение на неблагоприятни условия, произтичащи от изискванията, които надхвърлят условията за добро земеделско и екологично състояние. Неблагоприятните условия са в защитените зони, които се определят от министъра на околната среда и водите. С оглед съобразяването на новите забрани са съответните изменения в Наредба № 5 от 2015 г. Тъй като при тези забрани изрично се предвижда позоваване на цитираните директиви са направени и правно-технически корекции. Всяка една от разпоредбите на действащия нормативен акт, както и на предлаганите изменения и допълнения е свързана с приложението на европейския регламент на ниво нашата държава.

С § 7 от преходните и заключителните разпоредби на НИД на Наредба № 5 от 2015 г. се урежда на национално ниво приложението на чл. 7, параграф 4 от Регламент (ЕС) 2020/2220.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (обн., ДВ, бр. 35 от 2007 г.), тъй като с проекта на наредба не се транспонира нормативен акт на институция на ЕС.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на наредба, ведно с проекта на доклад към него, е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложениe:** | 1. Проект на Наредба;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища.
 |

С уважение,

**Д-Р ЛОЗАНА ВАСИЛЕВА**

*Заместник-министър на земеделието, храните и горите*